CELEX: 62011CN0232
Language: el
Date: 2011-05-16 00:00:00
Title: Υπόθεση C-232/11 P: Αναίρεση που άσκησε στις 16 Μαΐου 2011 η Siemens Transmission & Distribution Ltd κατά της αποφάσεως που εξέδωσε το Γενικό Δικαστήριο (δεύτερο τμήμα) στις 3 Μαρτίου 2011 στις συνεκδικασθείσες υποθέσεις T-122/07 έως Τ-124/07, Siemens AG Österreich κ.λπ. κατά Επιτροπής

9.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 204/18
            
         Αναίρεση που άσκησε στις 16 Μαΐου 2011 η Siemens Transmission & Distribution Ltd κατά της αποφάσεως που εξέδωσε το Γενικό Δικαστήριο (δεύτερο τμήμα) στις 3 Μαρτίου 2011 στις συνεκδικασθείσες υποθέσεις T-122/07 έως Τ-124/07, Siemens AG Österreich κ.λπ. κατά Επιτροπής
   (Υπόθεση C-232/11 P)
   2011/C 204/32
   Γλώσσα διαδικασίας: η γερμανική
   
      Διάδικοι
   
   
      Αναιρεσείουσα: Siemens Transmission & Distribution Ltd (εκπρόσωποι: H. Wollmann, F. Urlesberger, δικηγόροι)
   
      Αντίδικοι κατ’ αναίρεση: Siemens AG Österreich, VA Tech Transmission & Distribution GmbH & Co. KEG, Siemens Transmission & Distribution SA, Nuova Magrini Galileo SpA, Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να τροποποιήσει το σημείο 3, τέταρτη παύλα της αναιρεσιβαλλόμενης αποφάσεως, μειώνοντας το πρόστιμο που επιβλήθηκε στην Reyrolle κατά τουλάχιστον 7.400.000 ευρώ,
            
         
               —
            
            
               επικουρικώς, να αναιρέσει το σημείο 3 της αναιρεσιβαλλόμενης αποφάσεως στον βαθμό που αφορά την Reyrolle και να αναπέμψει την υπόθεση στο Γενικό Δικαστήριο,
            
         
               —
            
            
               σε κάθε περίπτωση, να καταδικάσει την καθής στα δικαστικά έξοδα της διαδικασίας.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα προβάλλει παραβίαση της αρχής της εξατομικεύσεως των ποινών και των κυρώσεων. Κατά την άσκηση της αρμοδιότητάς του πλήρους δικαιοδοσίας, το Γενικό Δικαστήριο προέβη σε εσφαλμένη εφαρμογή του άρθρου 23, παράγραφος 3, του κανονισμού 1/2003, καθότι επέβαλε κυρώσεις στην επιχείρηση Rolls-Royce/Reyrolle για το χρονικό διάστημα 1988 έως 1998, όχι βάσει της καταστάσεως της εν λόγω επιχειρήσεως, αλλά αντιθέτως, βάσει της οικονομικής δύναμης μίας οικονομικής ενότητας η οποία δημιουργήθηκε μόλις μετά από πολλά έτη (με την πώληση της Reyrolle στην VA Technologie).
   Επιπλέον, η αναιρεσείουσα προβάλλει παραβίαση των παγιωμένων στη νομολογία του Δικαστηρίου αρχών της ίσης μεταχείρισης και της αναλογικότητας. Στο πλαίσιο του άρθρου 31 του κανονισμού 1/2003, το Γενικό Δικαστήριο χρησιμοποίησε συστηματικά διαφορετικές μεθόδους υπολογισμού, οι οποίες περιήγαγαν την αναρεσείουσα αισθητά σε μειονεκτική θέση έναντι των υπολοίπων αποδεκτών προστίμων. Δεν φαίνεται να υπάρχει αντικειμενικός λόγος για την εν λόγω διαφορετική μεταχείριση.